CELEX: 32011R0660
Language: mt
Date: 2011-06-09 00:00:00
Title: Regolament tal-Kunsill (UE) Nru 660/2011 tad- 9 ta’ Ġunju 2011 dwar l-allokazzjoni tal-opportunitajiet tas-sajd skont il-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija fis-settur tas-sajd fis-seħħ bejn iż-żewġ partijiet

9.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 181/20
            
         REGOLAMENT TAL-KUNSILL (UE) Nru 660/2011
   tad-9 ta’ Ġunju 2011
   dwar l-allokazzjoni tal-opportunitajiet tas-sajd skont il-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija fis-settur tas-sajd fis-seħħ bejn iż-żewġ partijiet
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Fid-19 ta’ Diċembru 2006, il-Kunsill adotta r-Regolament tal-Kunsill (KE) Nru 2027/2006 dwar il-konklużjoni tal-Ftehim ta’ Sħubija fis-settur tas-Sajd bejn il-Komunità Ewropea u r-Repubblika ta’ Kap Verde (1) (minn hawn ‘il quddiem imsejjaħ “Ftehim ta’ Sħubija”),
            
         
               (2)
            
            
               Fit-22 ta’ Diċembru 2010 ġie inizjalat protokoll ġdid għall-Ftehim ta’ Sħubija (minn hawn ‘il quddiem imsejjaħ “il-Protokoll il-ġdid”). Il-Protokoll il-ġdid jagħti lill-bastimenti tal-UE opportunitajiet ta’ sajd fl-ilmijiet li fihom il-Kap Verde teżerċita s-sovranità jew il-ġurisdizzjoni tagħha fuq is-sajd.
            
         
               (3)
            
            
               Fid-9 ta’ Ġunju 2011, il-Kunsill adotta d-Deċiżjoni 2011/405/UE (2) dwar l-iffirmar u l-applikazzjoni provviżorja tal-Protokoll il-ġdid.
            
         
               (4)
            
            
               Huwa importanti li jkun iddefinit il-mod li bih jiġu allokati l-opportunitajiet ta’ sajd bejn l-Istati Membri għal matul il-perijodu ta’ applikazzjoni tal-Protokoll il-ġdid.
            
         
               (5)
            
            
               Skont l-Artikolu 10(1) tar-Regolament tal-Kunsill (KE) Nru 1006/2008 tad-29 ta’ Settembru 2008 dwar l-awtorizzazzjonijiet għall-attivitajiet tas-sajd għall-bastimenti tas-sajd tal-Komunità barra mill-ilmijiet tal-Komunità u l-aċċess ta’ bastimenti tal-pajjiżi terzi għall-ilmijiet tal-Komunità (3), f’każ li l-opportunitajiet ta’ sajd allokati lill-Unjoni skont il-Protokoll ma jkunux użati totalment, il-Kummissjoni għandha tinforma lill-Istati Membri kkonċernati. In-nuqqas ta’ tweġiba sal-iskadenza stabbilita mill-Kunsill għandu jitqies bħala konferma li l-bastimenti tal-Istat Membru kkonċernat mhux qed jagħmlu użu sħiħ mill-opportunitajiet tas-sajd tagħhom fil-perijodu kkunsidrat. Jeħtieġ li din l-iskadenza tkun stabbilita.
            
         
               (6)
            
            
               Billi l-Protokoll fis-seħħ jiskadi fil-31 ta’ Awwissu 2011, jeħtieġ li dan ir-Regolament jidħol fis-seħħ fl-ewwel jum wara dak tal-pubblikazzjoni tiegħu f’Il Ġurnal Uffiċjali tal-Unjoni Ewropea u japplika mill-1 ta’ Settembru 2011,
            
         ADOTTA DAN IR-REGOLAMENT:
   Artikolu 1
   1.   Il-possibbiltajiet ta’ sajd stabbiliti mill-Protokoll maqbul bejn l-Unjoni Ewropea u r-Repubblika tal-Kap Verde li jistabbilixxi l-opportunitajiet tas-sajd u l-kontribuzzjoni finanzjarja previsti mill-Ftehim ta’ Sħubija dwar is-sajd fis-seħħ bejn iż-żewġ partijiet (minn hawn ‘il quddiem imsejjaħ “il-Protokoll”) għandhom jiġu allokati kif ġej bejn l-Istati Membri:
   
               (a)
            
            
               Bastimenti tas-sajd għat-tonn bit-tartarun
               
                           Spanja
                        
                        
                           16-il bastiment
                        
                     
                           Franza
                        
                        
                           12-il bastiment;
                        
                     
         
               (b)
            
            
               bastimenti tas-sajd bil-konz tal-wiċċ
               
                           Spanja
                        
                        
                           26-il bastiment
                        
                     
                           Portugall
                        
                        
                           9 bastimenti;
                        
                     
         
               (c)
            
            
               Bastimenti tas-sajd għat-tonn bil-qasab u x-xlief
               
                           Spanja
                        
                        
                           7 bastimenti
                        
                     
                           Franza
                        
                        
                           4 bastimenti.
                        
                     
         2.   Ir-Regolament (KE) Nru 1006/2008 għandu japplika mingħajr preġudizzju għall-Ftehim ta’ Sħubija fis-settur tas-Sajd bejn il-Komunità Ewropea u r-Repubblika tal-Kap Verde.
   3.   Jekk it-talbiet għall-awtorizzazzjoni tas-sajd mill-Istati Membri msemmija fil-paragrafu 1 ma jkoprux l-opportunitajiet kollha tas-sajd stabbiliti bil-Protokoll, il-Kummissjoni għandha tikkunsidra t-talbiet għall-awtorizzazzjoni tas-sajd minn kwalunkwe Stat Membru ieħor, skont l-Artikolu 10 tar-Regolament (KE) Nru 1006/2008.
   L-iskadenza msemmija fl-Artikolu 10(1) ta’ dak ir-Regolament għandha tiġi stabbilita għal għaxart ijiem ta’ xogħol.
   Artikolu 2
   Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu japplika mill-1 ta’ Settembru 2011.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, id-9 ta’ Ġunju 2011.
      
         
            Għall-Kunsill
         
         
            Il-President
         
         PINTÉR S.
      
   
   
      (1)  ĠU L 414, 30.12.2006, p. 1.
   
      (2)  Ara paġna 1 ta’ dan il-Ġurnal Uffiċjali.
   
      (3)  ĠU L 286, 29.10.2008, p. 33.